**Ți-am prins numele în palmă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toamnă, poezie calmă

Pentru zvâcnetul spre Soare

Ți-am prins numele în palmă,

De ce-n suflet dar mă doare?

Ca cicloapă monoftalmă

Vremea-n peșteră m-ascunde,

Ți-am prins numele în palmă,

Însă el nu îmi răspunde.

Și tristețea pe un val mă

Duce hojma prin cădere,

Ți-am prins numele în palmă,

Dar el nu mi-a dat putere.

Vântul brusc ca o sudalmă

Șerpuiește prin mâhnire

Ți-am prins numele în palmă -

El se vrea în amintire.

Când cad frunzele în valmă

Cum s-alegi pe-acea ce-i una?

Ți-am prins numele în palmă

Vrându-te pe totdeauna.

Doar că iar în Mater Alma

Nu vrea nimeni să-mi răspunză -

Ți-am prins numele cu palma:

El era numai o frunză!

Ea-i ca mine cum pe-un cal mă

Port prin trai ca prin colindă...

Ți-am prins numele în palmă...

Pe-al meu cine să îl prindă?!

Victor Bragagiu